সেফটিভিলে ইউএসএ

সেফটিভিলে, ইউএসএ হলো একটি ট্র্যাফিক পার্ক (ট্র্যাফিক বিষয়ক মডেল সমন্বিত) এবং ক্ষুদ্রাকৃতি মডেল শহর যেটি ক্যালিফোর্নিয়ার স্যাক্রামেন্টোতে ৩ একরের চেয়ে কিছু বেশি অঞ্চলের ওপর বিস্তৃত জমি নিয়ে গঠিত। ছোট বাচ্চাদের অংশগ্রহণমূলক পদ্ধতিতে নিরাপত্তা শিক্ষা প্রদানের জন্য এই প্রোগ্রামটি তৈরি করা হয়েছে। এই ক্ষুদ্র শহরে ক্যালিফোর্নিয়া স্টেট ক্যাপিটল ভবন, পৌর ভবন, ব্যবসায়িক ভবন এবং ক্যালিফোর্নিয়ার স্যাক্রামেন্টোর বিভিন্ন রাস্তার ছোট ছোট প্রতিরূপ রয়েছে।

 প্রতিষ্ঠা 
সেফটিভিলে, ইউএসএ হলো সেফটি সেন্টার ইনকর্পোরেটেডের অধীন একটি অলাভজনক শিশু সুরক্ষা কর্মসূচির অংশ। এই কর্মসূচির মাধ্যমে জীবন রক্ষাকারী সুরক্ষা দক্ষতা এবং সচেতনতামূলক শিক্ষা প্রদান করা হয়। আসলের এক-তৃতীয়াংশ মাপের এই শহরে জেব্রা ক্রসিং, সড়কবাতি ও পুলিশ, ফায়ার সার্ভিস ও শেরিফ স্টেশন রয়েছে। এছাড়া এখানে   ম্যাকডোনাল্ডস এবং ট্যাকো বেল সহ সাধারণ শহরের মতো বিভিন্ন ব্যবসা প্রতিষ্ঠানও রয়েছে। ১৯৯৮ সালের জুন মাসে, কেএক্সটিভির একজন পেশাদার সম্প্রচারক ডিক কেবল সেফটিভিলের সম্মানসূচক মেয়র হন। কেবল ছিলেন প্রথম স্যাক্রামেন্টো সম্প্রচারক যিনি এমি পুরস্কার জিতেছিলেন।

 লক্ষ্য 
সেফটিভিলে প্রোগ্রামের লক্ষ্য হল প্রতিরোধযোগ্য দুর্ঘটনা থেকে শিশুদের আঘাতপ্রাপ্তি এবং সম্ভাব্য মৃত্যুর ঘটনা হ্রাস করা। ঐতিহ্যবাহী শ্রেণীকক্ষ শিক্ষা পদ্ধতি ব্যবহার করে শিশুদের ওপর তথ্য চাপিয়ে দেওয়ার পরিবর্তে এই প্রোগ্রামটির লক্ষ্য হলো তাদের একটি ব্যবহারিক, অংশগ্রহণমূলক অভিজ্ঞতা প্রদান করা। প্রশিক্ষিত স্বেচ্ছাসেবক ট্যুর গাইডরা প্রাক-বিদ্যালয়ের বয়স থেকে তৃতীয় শ্রেণী পর্যন্ত শিশুদের ক্ষুদ্রাকার শহরের মধ্যে দিয়ে ঘুরিয়ে আনেন। শিশুদের স্বাস্থ্যবিধি ও দক্ষতা শেখানো হয়, এইসঙ্গে তাদের আগুন থেকে নিরাপত্তা, সাইকেলে নিরাপত্তা, পথচারীদের নিরাপত্তা, বৈদ্যুতিক নিরাপত্তা, অপরিচিত থেকে বিপদ এবং রেলপথের সুরক্ষা সহ বিভিন্ন ধরণের নিরাপত্তা দক্ষতা শেখানো হয়। ২০০৯ সালে, সেফটিভিলে, ইউএসএ তাদের ২৫তম বার্ষিকী উদযাপন করেছিল। এই সময়ের মধ্যে শিশু সুরক্ষা কর্মসূচি দ্বারা প্রদত্ত এই শিক্ষামূলক অভিজ্ঞতা থেকে উত্তর ক্যালিফোর্নিয়ার ২০০,০০০ এরও বেশি শিশু ইতিমধ্যেই উপকৃত হয়েছে। প্রতি বছর প্রায় ১০,০০০ শিশু সেফটিভিলে, ইউএসএ পরিদর্শন করে।

 বাস্তব অভিজ্ঞতা 
ট্র্যাফিক নিয়ে সেফটিভিলের বাস্তব অভিজ্ঞতার মধ্যে রয়েছে পারাপারের জায়গায় বোতাম টিপে অপেক্ষা করা এবং রাস্তা পার হওয়ার আগে রাস্তার আলো ও রাস্তা পারাপারের আলো ব্যবহার করে উভয় দিকে তাকিয়ে রাস্তা পার হতে শেখা। "ফায়ার স্টেশনে" ভিডিও দেখার আগে, ট্যুর গাইড শিশুদের সাথে বিভিন্ন প্রশ্নের মাধ্যমে তাদের আকৃষ্ট করেন এবং ভিডিওর পরে একটি "প্রশ্নোত্তর" পর্ব থাকে। প্রশ্ন এবং উত্তরের জন্য অনেক সুযোগ থাকে, সেইসাথে পুরো ট্যুর জুড়ে শিশুদেরও স্বেচ্ছাসেবক হিসেবে কাজে সাহায্য করার সুযোগ থাকে। উপরন্তু, শিশুদের শেখানো হয় কিভাবে ৯১১ নম্বরে (সঙ্কটকালীন ব্যবহার্য টেলিফোন নম্বর) একটি আসল কল করতে হয়। শিশুরা সঠিক নম্বরে ডায়াল করার অনুশীলন করে এবং ৯১১ অপারেটরের সাথে কিভাবে যোগাযোগ করতে হবে তা শেখে। অগ্নি নিরাপত্তা সেশনের সময় তাদের "থামো, শুয়ে পড় এবং গড়াগড়ি দাও" কৌশলটিও শেখানো হয় এবং তারা হাতে-কলমে এই কৌশলটি অনুশীলন করার সুযোগ পায়।

 ইভেন্টগুলি 
বাম|থাম্ব|মিনিয়েচার স্যাক্রামেন্টো পুলিশ বিভাগ
বাম|থাম্ব|মিনিয়েচার স্যাক্রামেন্টো অগ্নি নিরাপত্তা বিভাগ
সেফটিভিলে, ইউএসএ সারা বছর ধরে অনেকগুলি ইভেন্টের জন্য অর্থায়ন করে, যার মধ্যে রয়েছে "হ্যালোইন হন্ট," "সেফটিভিলে ফ্যামিলি হেলথ অ্যাণ্ড সেফটি এক্সপো," "টেস্ট অফ দ্য লিটল সিটি"। এরা ২০১২ সালের অক্টোবরে বার্ষিক "ফায়ার ফাইটার চিলি কুক-অফ" আয়োজন করেছিল। সেফটিভিলের একজন শিশু 'সেফটিভিল মেয়র'ও আছে যে "হ্যালোইন হন্ট" এবং "সেফটিভিল ফ্যামিলি হেলথ অ্যাণ্ড সেফটি এক্সপো"-তে সভাপতিত্ব করে।

 হ্যালোইন হন্ট 
"হ্যালোইন হন্ট" হল নিরাপদে হ্যালোইন অভিজ্ঞতা প্রচারের জন্য আয়োজিত একটি ইভেন্ট। এতে মুখ-চিত্র অঙ্কন, জাদু প্রদর্শন এবং গোলকধাঁধার আয়োজন থাকে। এই ইভেন্টটি শিশুদের জন্য উপযুক্ত হলেও  সকল বয়সের মানুষই এখানে আসতে পারেন। শিশুরা নিরাপদ পরিবেশে "ট্রিক অর ট্রিট" করতে পারে এবং পোশাক প্রতিযোগিতা, গেম ও র‍্যাফেলে (লটারি জাতীয় খেলা) অংশগ্রহণ করতে পারে। ২০১২ সালের অক্টোবরে সেফটিভিলে তার ২১তম "হ্যালোইন হন্ট" উদযাপন করে।

 ফ্যামিলি হেলথ অ্যাণ্ড সেফটি এক্সপো 
"সেফটিভিলে ফ্যামিলি হেলথ অ্যাণ্ড সেফটি এক্সপো" একটি বার্ষিক অনুষ্ঠান যেখানে স্বাস্থ্য এবং শিশুর যত্ন সম্পর্কে তথ্য প্রদান করা হয়। এরা পরিবারগুলিকে স্থানীয় সংকট কেন্দ্র এবং শিশু টিকাদান সম্পর্কে তথ্য প্রদান করে। প্রয়োজনে কিভাবে এবং কোথায় সাহায্য চাইতে হবে তা এরা পরিবারগুলিকে শেখায়। এক্সপো জুড়ে শিশুরা উপহার পায়, যার মধ্যে রয়েছে বিনামূল্যে শিশু পরিচয়পত্র, প্রাথমিক চিকিৎসার সরঞ্জাম, পেন্সিল, দাঁতের স্বাস্থ্যবিধি সরঞ্জাম এবং পেডোমিটার (একজন ব্যক্তির শরীরের গতি সনাক্ত ক'রে কতগুলি পদক্ষেপ নেওয়া হলো তা গণনা করে) সংগ্রহের জন্য কুপন।

 টেস্ট অফ দ্য লিটল সিটি 
সেফটিভিলে ২০১৩ সালের মে মাসে তার ১২তম বার্ষিক "টেস্ট অফ দ্য লিটল সিটি" ইভেন্ট উদযাপন করে। জনপ্রিয় এই ইভেন্টে সেফটিভিলের কার্যক্রমের জন্য তহবিল সংগ্রহ করা হয়। এখানে স্যাক্রামেন্টো অঞ্চল, নিকটবর্তী নাপা ভ্যালি এবং ক্যালিফোর্নিয়া গোল্ড কান্ট্রির শীর্ষস্থানীয় রেস্তোরাঁ মালিক ও মদ ব্যবসায়ীরা উপস্থিত থাকেন, পাশাপাশি মিডিয়ার জনপ্রিয় ব্যক্তিত্বরাও আসেন।

 জন্মদিন উদযাপন 
২০০৯ সালের জুন মাসে, শিশুদের নিরাপত্তার গুরুত্ব সম্পর্কে শিক্ষিত করার ২৫ বছর পূর্তি উদযাপন করে সেফটিভিলে। "ফ্যামিলি হেলথ অ্যাণ্ড সেফটি এক্সপো"র সাথে এই উদযাপনটি অনুষ্ঠিত হয়েছিল। জন্মদিনে কেক ও আইসক্রিম পরিবেশন করা হয়েছিল এবং সেফটিভিলে তাদের নতুন মাসকটের উন্মোচন করেছিল, মাসকটটি ছিল নীল টুপি ও লাল জামা পরা একটি কুকুর। নিউজ ১০-এর ডার্লা গিভেন্স ও ডেভ থমসন, ট্রেভর উইয়াট (জাদুকর), কোভার’স সাতোরি একাডেমি (মার্শাল আর্ট), এবং গ্র্যানাইট বে ড্যান্স কানেকশনের নৃত্যশিল্পীরা এই দিনের অনুষ্ঠানগুলোতে উপস্থিত থাকার জন্য নির্ধারিত ছিলেন। এঁদের পাশাপাশি ছিলেন ৯৬.১ এফএম-এর জেনিফার উড।

 স্পনসরশিপ 
সেফটিভিলে, ইউএসএ'র ক্ষুদ্র ভবনগুলির পৃষ্ঠপোষকতা করার মাধ্যমে কর্পোরেশন এবং ছোট ব্যবসাগুলি এই প্রোগ্রামের সাথে জড়িত থাকার অনুমতি পায়। সেফটিভিলে প্রতিনিধিত্বকারী কিছু রাজ্য এবং আঞ্চলিক সংস্থাগুলির মধ্যে রয়েছে ক্যালিফোর্নিয়া হাইওয়ে পেট্রোল, ক্যালিফোর্নিয়া মোটর যানবাহন বিভাগ, স্যাক্রামেন্টো মেট্রো ফায়ার ডিস্ট্রিক্ট, স্যাক্রামেন্টো সিটি ফায়ার ডিপার্টমেন্ট, স্যাক্রামেন্টো পুলিশ এবং শেরিফ বিভাগ, আর্নল্ড ল ফার্ম এবং অন্যান্য।

 তথ্যসূত্র 

বিষয়শ্রেণী:নিরাপত্তা (দুর্ঘটনা থেকে)
বিষয়শ্রেণী:শিশু নিরাপত্তা
বিষয়শ্রেণী:পরিবহন নিরাপত্তা
বিষয়শ্রেণী:অপর্যালোচিত অনুবাদসহ পাতা